b'\n_START_ARTICLE_\nCarl Christian Seydewitz\n_START_SECTION_\nMilit\xc3\xa6r karriere\n_START_PARAGRAPH_\nHans for\xc3\xa6ldre var landbygmester i Mecklenburg Johann Christoph Heinrich von Seydewitz (1748-1824) og Magdalena Maria f\xc3\xb8dt Ralfs, og han tilh\xc3\xb8rte en adelig sl\xc3\xa6gt. Han var kun fjorten \xc3\xa5r gammel, da han tr\xc3\xa5dte i dansk krigstjeneste; i 1796 blev han f\xc3\xa6ndrik \xc3\xa0 la suite i det Slesvigske Regiment, i 1804 premierl\xc3\xb8jtnant, og han var kaptajn (fra 1810), da han i januar 1816 ved H\xc3\xa6rens reduktion fik sin afsked som karakteriseret major. 1814 blev han Ridder af Dannebrog.\n_START_SECTION_\nMaler\n_START_PARAGRAPH_\nDa han fra sin ungdom havde lyst til malerkunsten og kron\xc2\xadprinsen (Frederik VI) var vel stemt imod ham, fik han lov til i begyndelsen af \xc3\xa5rhundredet at uddanne sig ved Kunstakademiets skoler. Ved kgl. resolution af 9. december 1803 fik han f\xc3\xb8rst af Fonden ad usus publicos 500 rigsdaler "en Gang for alle" til en udenlandsrejse, men fik i marts 1804 tilladelse til at bruge af pengene, medens han gik p\xc3\xa5 Akademiet, og de 400 rigsdaler gik ogs\xc3\xa5 med dertil. I 1804 blev han elev af modelskolen, og om efter\xc3\xa5ret samme \xc3\xa5r rejste han, efter af n\xc3\xa6vnte fond at have f\xc3\xa5et 600 rigsdaler \xc3\xa5rligt i to \xc3\xa5r, hvilke i 1806 fornyedes for to \xc3\xa5r til. Han blev i Italien, til krigen udbr\xc3\xb8d i 1807, og under krigs\xc3\xa5rene synes hans tjenestepligter ganske at have optaget hans tid. I Rom overbragte Seydewitz bl.a. en bestillingsopgave fra Nicolai Abildgaard til Bertel Thorvaldsen p\xc3\xa5 en buste af Jacob Baden._NEWLINE_F\xc3\xb8rst medens Seydewitz levede som afskediget major, begyndte han igen at male, og i 1817 tilb\xc3\xb8d han bl.a. Slotsbygningskommissionen en Flora, som han forlangte 1200 rigsdaler s\xc3\xb8lv for. Akademiet, der skulde erkl\xc3\xa6re sig om billedet, fandt, at det var det bedste af hans hidtil foreviste arbejder, men tillagde det dog kun ringe kunstv\xc3\xa6rd. I 1828 forelagdes p\xc3\xa5 lignende m\xc3\xa5de skitsen til en altertavle til Akademiets erkl\xc3\xa6ring. For \xc3\xb8vrigt k\xc3\xb8bte Frederik VI, som gerne ville g\xc3\xb8re godt igen, at Seydewitz s\xc3\xa5 tidligt var blevet afskediget, eller bestilte hos ham en m\xc3\xa6ngde stykker, hvoraf nogle blev beholdt p\xc3\xa5 slottene eller brugt til altertavler i landsbykirker, medens alene 19 stykker, for det meste temmelig store af omfang, tilfaldt Den kgl. Maleri\xc2\xadsamling. De fleste var af bibelsk indhold. Den kongelige samling har derfor rummet adskillige blomster- og frugtstykker samt billeder med religi\xc3\xb8se motiver. En del af samlingen gik til, da Christiansborg br\xc3\xa6ndte i 1884._NEWLINE_Seydewitz var internationalt orienteret i sin kunst. Han var inspireret b\xc3\xa5de af \xc3\xa6ldre nederlandsk kunst (blomsterstykkerne) og af Rafael (de religi\xc3\xb8se v\xc3\xa6rker)._NEWLINE_Han blev gift 15. november 1816 i K\xc3\xb8benhavn med Sophie Amalie M\xc3\xb8ller (20. april 1792 smst. - 2. juli 1863 smst.), datter af v\xc3\xa6rtshusholder Rasmus M\xc3\xb8ller og Ingeborg f\xc3\xb8dt Wadstrup._NEWLINE_Han er begravet p\xc3\xa5 Garnisons Kirkeg\xc3\xa5rd.\n_START_SECTION_\nBr\xc3\xb8dre\n_START_PARAGRAPH_\nNiels Henrich Weinwich kalder fejlagtigt denne kunstner Hans Joachim Seydewitz. Det var en \xc3\xa6ldre broder af kunstneren, officer ligesom denne, men han forblev i tjenesten og rykkede op til at blive major og bataljonskommand\xc3\xb8r med karakter af oberstl\xc3\xb8jtnant. Han var Ridder af Dannebrog. Den 20. maj 1842 d\xc3\xb8de han ugift i Slesvig by. Han dyrkede ogs\xc3\xa5 malerkunsten, men som dilettant, og is\xc3\xa6r i vandfarve._NEWLINE_En anden bror var Friedrich Carl Ludwig Seydewitz (1792-1834), som var ugift. Han var ligeledes i dansk milit\xc3\xa6rtjeneste, blev 1807 f\xc3\xa6ndrik, 1833 kompagnichef i fynske ingeni\xc3\xb8rregiment og d\xc3\xb8de i Fredericia. Han er malet af sin bror Carl Christian.'